‘Onwettige’ immigrante in Jhb vasgetrekHerman Mashaba (Foto: ANA) Elf mense is tydens ŉ misdaadvoorkomingsoperasie in twee gekaapte geboue, Vannin Court in Hillbrow en Killibility Court in Berea, in hegtenis geneem. Die Stad Johannesburg het Vrydag in ŉ verklaring gesê vyf van dié wat in hegtenis geneem is, is immigrante sonder die nodige dokumentasie. Hulle word tans by die Hillbrow-polisiestasie aangehou. Immigrasiebeamptes van die departement van binnelandse sake sal nou dié immigrante verder hanteer om hulle status te bepaal. Ses verdagtes wat gesoek was vir verskeie misdade is ook tydens dié operasie vasgetrek. Herman Mashaba, burgemeester van Johannesburg, het gesê gekaapte geboue is ŉ reuse-uitdaging wat die stad in die gesig staar. Hy het gesê dit is noodsaaklik om wet en orde te herstel en die stad terug te neem van kriminele elemente soos byvoorbeeld verhuurders wat desperate mense uitbuit en hulle in betreurenswaardige toestande laat bly. “Ek is egter tevrede met die vordering wat ons maak om hierdie uitdaging te takel. In die afgelope drie weke het ons drie eiendomkapers vasgetrek. ŉ Man en sy vrou is vroeër vandeesmaand vasgetrek omdat hulle ŉ gebou in Kenilworth gekaap het. Hulle het gister in die Johannesburg-landdroshof verskyn en hul aansoek om borgtog is geweier,” het Mashaba gesê. Mashaba het bygevoeg die stad het ŉ oudit gedoen op 500 verwaarloosde geboue en vasgestel 134 daarvan word onwettig beset. Hy het gesê 24 van dié geboue behoort aan die stadsraad.